Թող ամեն մեկը լինի իր պես: Մեր ուզածն այլ բան չէ, քան իր` գրողի լավագույն էջերի մակարդակն ամենուրեք տեսնելու ցանկություն: Մենք ջոկեցինք, գրքից դուրս բերինք մի քանի անհաջող օրինակներ, բայց անհամեմատ շատ օրինակներ կարելի է մեջբերել ցույց տալու համար, որ արձակագրին հատուկ է նաև հստակությունը թե՛ դիալոգում, թե՛ նկարագրությունների մեջ: Ավելին՝ հենց այդ էջերն են արտացոլում Հր. Մաթևոսյանի ձիրքը, ցույց տալիս նրա արձակի իրական արժեքը: Մտաբերենք, օրինակ, հովիվներին առաջին հեռախոսի մոտ, հովիվներին` չարաբաստիկ ոչխարներն ուտելուց աոաջ. մտաբերենք ուսանող Քառյանին Քոլագերան կայարանի կառամատույցում, մտաբերենք, վերջապես, մի կանաչ մարգագետին ու մոտալուտ վախճան տենչացող Ալխոյին… Սրանք առաջնակարգ արձակի պատկերումներ են, որ ենթարկվում են ազատ շնչառության օրենքներին, հստակ են ու մատչելի, «պատումային» ու «վերլուծական» են միաժամանակ, իբրև միասնական հյուսվածք: